OCEAN บวก 4 วันติด พุ่ง 19% โบรกฯชูเป้า 2.89 บ. ชี้กำไรปีนี้ทะลุ 200 ลบ.
OCEAN บวกยาว 4 วัน พุ่ง 19% โบรกฯชูเป้า 2.89 บ. ชี้กำไรปีนี้โตเด่นแตะ 221 ลบ. รับแรงหนุนจากการรับรู้โครงการอสังหาฯ ผสานกับการต่อยอดในธุรกิจกัญชง คาดจะสร้างรายได้ตั้งแต่ไตรมาส 1/65
7 ม.ค. 2565

ผู้สื่อข่าวรายงานว่าวันนี้ (7 ม.ค.2565) ราคาหุ้นบริษัท โอเชี่ยน คอมเมิรช จำกัด (มหาชน) หรือ OCEAN ณ เวลา 11:05 น. อยู่ที่ระดับ 2.14 บาท เพิ่มขึ้น 0.10 บาท หรือ 4.90% โดยทำจุดสูงสุดที่ 2.20 บาท และทำจุดต่ำสุดที่ 2.08 บาท ด้วยมูลค่าการซื้อขาย 280.70 ล้านบาท

โดยราคาหุ้น OCEAN ปรับตัวขึ้นมาต่อเนื่อง 4 วันติดนับตั้งแต่ราคาหุ้นปิดที่ระดับ 1.80 บาท เมื่อวันที่ 30 ธ.ค. 2564 คิดเป็นการปรับตัวเพิ่มขึ้น 0.34 บาท หรือคิดเป็น 18.88%
บริษัทหลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ (7 ม.ค.2565) คาดกำไรปกติปี 2565 จะขยายตัวสู่ระดับ 221 ล้านบาท เติบโตเด่นจากปี 2564 ที่มีกำไรเพียง 40 ล้านบาท โดยรับแรงหนุนจากการรับรู้โครงการอสังหาฯ ผสานกับการต่อยอดในธุรกิจกัญชง ที่เป็น New S-Curve ใหม่ที่คาดจะสร้างรายได้ตั้งแต่ไตรมาส 1/2565 และจะเร่งขึ้นอย่างมีนัยสำคัญในช่วงครึ่งหลังปี 2565 ราคาเป้าหมาย 2.89 บาท